Brais Abelenda

Brais Abelenda Negreira, nado en Bembibre, Val do Dubra, o 27 de outubro de 1995, é un futbolista galego que xoga como dianteiro no Pontevedra, da Segunda Federación. 

 Traxectoria 
Comezou a xogar ao fútbol no seu Bembibre natal, xunto aos seus veciños e futuros compañeiros de equipo Samu e Roberto Baleato. Os tres xogaron dende pequenos no Dubra, onde axiña empezaron a destacar. Tras pasar polas categorías inferiores do Conxo, Brais ingresou na canteira do Santiago de Compostela e no seu segundo ano como infantil asinou 42 goles e 53 asistencias. Na súa primeira campaña como xuvenil marcou 24 goles e repartiu 25 asistencias na Liga Nacional, militando a tempada seguinte na División de Honra. Militou cinco anos no Santiago e o seu rendemento chamou a atención do Levante, que o firmou para o seu equipo xuvenil na 2014/15. Alí rematou na segunda posición o campionato da División de Honra, só por detrás do Valencia.

Ao remate da súa etapa como xuvenil foi fichado polo Racing de Ferrol. Debutou co equipo verde na Segunda División B na primeira xornada da tempada 2014/15, fronte ao Langreo en Ganzábal, onde o adestrador Manolo García lle deu entrada nos minutos finais como substituto do histórico Pablo Rey. Participou só noutro encontro co Racing esa tempada, antes de saír cedido en decembro ao Cerceda, da Terceira División, co que acabou disputando a promoción de ascenso. 

Para a campaña 2015/16 volveu marchar cedido, desta vez ao Galicia de Mugardos, tamén de Terceira, onde se converteu nunha importante peza do ataque, disputando 38 partidos e anotando 9 goles. Entre 2016 e 2018 xogou co Racing en Segunda B, disputando 46 partidos nos que marcou un gol, e sufrindo o descenso a Terceira.

En 2018 fichou polo Compostela, tamén de Terceira, onde se reencontrou con Samu e máis tarde tamén con Baleato. Marcou 26 goles nas súas dúas primeiras tempadas no equipo de Yago Iglesias e foi a referencia ofensiva do conxunto compostelanista que conseguiu o ascenso na tempada 2019/20 tras proclamarse campión do seu grupo. Militou un terceiro ano no Compostela, sendo titular en tódolos partidos e conseguindo cinco goles.

En 2021 converteuse en novo xogador do Pontevedra, da Segunda División RFEF. Titular indiscutible para o adestrador Ángel Rodríguez, na primeira das súas dúas campañas como granate formou un prolífico tridente xunto a Charles e Rufo, sumando 42 goles entre os tres, 10 deles obra de Brais Abelenda. O equipo proclamouse campión do Grupo I e logrou o ascenso directo á Primeira Federación. Mantivo as súas cifras goleadoras na seguinte campaña, xa na categoría de bronce, pero o equipo non conseguiu salvar a categoría.

Na tempada 2023/24 fichou pola Ponferradina, equipo que viña de descender dende a Segunda División. Militou durante unha campaña e media no club do Bierzo, disputando un total de 43 partidos, nos que sumou tres goles. En xaneiro de 2025 anunciouse o seu regreso ao Pontevedra.

 Palmarés 
Compostela
 Terceira División (1): 2019/20.
Pontevedra
 Segunda División RFEF (1): 2021/22.

 Notas 

 Véxase tamén 

 Ligazóns externas 
 Datos do xogador en LaPreferente.com .

Categoría:Nados en 1995
Categoría:Nados en Val do Dubra
Categoría:Futbolistas de Val do Dubra
Categoría:Dianteiros de fútbol
Categoría:Xogadores do Racing de Ferrol
Categoría:Xogadores do CCD Cerceda
Categoría:Xogadores da SD Compostela
Categoría:Xogadores do Pontevedra CF
Categoría:Xogadores da SD Ponferradina
Categoría:Personalidades de Galicia sen imaxes